ธุรกิจโรงแรม อาจยังไม่ฟื้น แม้ท่องเที่ยวกลับมา
แม้ว่านักท่องเที่ยวจะเริ่มกลับมามากขึ้น หลังจากที่ไทยผ่อนคลายมาตรการเข้าประเทศตั้งแต่ปีที่ผ่านมา แต่ธุรกิจโรงแรมก็อาจยังไม่ฟื้นตัวมากนัก แล้วเป็นเพราะอะไร ลงทุนแมนจะเล่าให้ฟัง 
8 พ.ย. 2565

ธุรกิจโรงแรม อาจยังไม่ฟื้น แม้ท่องเที่ยวกลับมา /โดย ลงทุนแมน
รู้ไหมว่า ทั้งปีที่ผ่านมา หากโรงแรมในไทยมีทั้งหมด 100 ห้อง จะมีคนเข้ามาพักเพียง 14 ห้องเท่านั้น
แต่ในช่วงก่อนโควิด 19 มีคนเข้ามาพักมากถึง 71 ห้อง หรือพูดอีกอย่างหนึ่งว่า ในช่วงโควิด 19 โรงแรมจะมีจำนวนห้องพัก ว่างมากขึ้นถึง 3 เท่าเลยทีเดียว
และแม้ว่านักท่องเที่ยวจะเริ่มกลับมามากขึ้น หลังจากที่ไทยผ่อนคลายมาตรการเข้าประเทศตั้งแต่ปีที่ผ่านมา แต่ธุรกิจโรงแรมก็อาจยังไม่ฟื้นตัวมากนัก แล้วเป็นเพราะอะไร
ลงทุนแมนจะเล่าให้ฟัง 
╔═══════════╗
ขอเชิญผู้ปกครองและเด็กๆ เข้าร่วมงาน เปิดบ้าน St.Stephen’s International School Open Days 2022 Early Years วันที่ 5 และ Primary - Secondary วันที่ 12 ธ.ค. สำรองที่นั่ง: 
╚═══════════╝
ในปีที่ผ่านมา ธุรกิจโรงแรมสร้างรายได้ให้กับประเทศกว่า 1.03 ล้านล้านบาท
แต่ในปัจจุบัน รายได้ของกลุ่มโรงแรม เหลือเพียงครึ่งหนึ่งเท่านั้น เพราะอัตราการเข้าพักของนักท่องเที่ยวที่ลดลง แม้ว่านักท่องเที่ยวจะเริ่มกลับมาแล้วก็ตาม
โดยหากไปดูอัตราการเข้าพักเฉลี่ยย้อนหลัง 
จะพบว่า
- ปี 2562 อัตราการเข้าพัก 71%
- ปี 2563 อัตราการเข้าพัก 29%
- ปี 2564 อัตราการเข้าพัก 14%
จะเห็นได้ว่า อัตราการเข้าพักมีแนวโน้มลดลงอย่างต่อเนื่อง 
ซึ่งพูดอีกอย่างหนึ่ง คือ ทุก ๆ 100 ห้องของโรงแรม จะมีคนเข้าพักเพียง 14 ห้องเท่านั้น
และแม้ว่าในช่วง 9 เดือนแรกของปีนี้ อัตราการเข้าพักจะเพิ่มขึ้นมาถึง 44% แต่ก็ต้องบอกว่า ธุรกิจโรงแรมในไทยก็อาจยังไม่ฟื้นตัวอยู่ดี
เพราะความท้าทายของธุรกิจโรงแรมในไทย ยังมีอีกอย่างน้อย 3 เรื่องด้วยกัน
เรื่องแรกเลย คือ “นักท่องเที่ยวกระเป๋าหนัก ยังไม่กลับมา”
โดยหากไปดูรายได้จากนักท่องเที่ยวที่เดินทางเข้ามาในไทย ในปี 2562 จะพบว่า 
- นักท่องเที่ยวจีน 28% 
- นักท่องเที่ยวยุโรป 23% 
- นักท่องเที่ยวอาเซียน 18%
ซึ่งจะเห็นได้ว่า ไทยพึ่งพารายได้จากนักท่องเที่ยวสองกลุ่มแรก สูงถึง 51% หรือคิดเป็นมูลค่ากว่า 980,000 ล้านบาท
โดยเฉพาะนักท่องเที่ยวยุโรป ที่มีสัดส่วนการใช้จ่ายด้านที่พักมากที่สุด เมื่อเทียบกับนักท่องเที่ยวจากชาติอื่น ๆ
แต่ในช่วง 9 เดือนแรกของปีนี้ นักท่องเที่ยวจีนและยุโรป เข้ามาแค่ 1.3 ล้านคน เมื่อเทียบกับช่วงก่อนเกิดวิกฤติโควิด 19 ที่มีจำนวนสูงถึง 35 ล้านคน
เนื่องจากจีนยังคงใช้นโยบายปิดประเทศ ส่วนชาวยุโรปก็กลับมาไม่มากนัก จากปัญหาค่าเงินที่อ่อนลง เงินเฟ้อ และราคาตั๋วเครื่องบินที่แพงขึ้นอย่างมาก
จึงทำให้การมาท่องเที่ยวในประเทศไทย ไม่ได้มีราคาถูกเหมือนในสมัยก่อน
และกลุ่มนักท่องเที่ยวที่เข้ามาในไทยตอนนี้ ก็ไม่ได้ใช้จ่ายด้านที่พักสูงมาก โดยเฉพาะชาวมาเลเซีย ที่เข้ามาในไทยมากที่สุด แต่ส่วนใหญ่จะประหยัดเงินค่าที่พัก แล้วนำไปใช้จ่ายกับการช็อปปิงมากกว่า
พอเป็นแบบนี้ จึงทำให้ธุรกิจโรงแรมฟื้นตัวได้ไม่เต็มที่ เพราะรายได้หลักกว่า 60% มาจากห้องพัก แต่นักท่องเที่ยวก็ยังกลับมาเพียงเล็กน้อย
เรื่องต่อมา คือ “ราคาห้องพักยังไม่เพิ่มขึ้น”
หากเราไปดูราคาห้องพักเฉลี่ยย้อนหลัง ในช่วง 9 เดือนแรกของปี 2562 พบว่า ราคาห้องพักเฉลี่ยอยู่ที่ 1,614 บาทต่อห้อง
แต่ 9 เดือนแรกของปีนี้ ราคาห้องพักเฉลี่ยอยู่ที่ 1,081 บาทต่อห้องเท่านั้น
สาเหตุหลักก็น่าจะมาจากปริมาณนักท่องเที่ยวที่แม้จะเพิ่มมากขึ้น แต่ก็ยังไม่เท่ากับช่วงพีกในอดีต รวมถึงกลุ่มนักท่องเที่ยวที่มีกำลังซื้อสูง ยังไม่กลับมา
พอเป็นแบบนี้ ธุรกิจโรงแรมจึงไม่สามารถปรับราคาห้องพักเพิ่มขึ้นได้ เพราะต้องแข่งขันด้านราคา เพื่อดึงดูดคนเข้าพักให้มาใช้บริการ
ในขณะที่ผู้ประกอบการเหล่านี้ ยังต้องแบกรับต้นทุนพลังงาน และต้นทุนวัตถุดิบอาหาร ที่ยังคงตัวอยู่ในระดับสูงอีกด้วย
ซึ่งจากผลการสำรวจของสำนักงานสถิติแห่งชาติล่าสุด พบว่า ธุรกิจโรงแรมกว่า 2 ใน 3 ยังมีรายได้กลับมาไม่ถึงครึ่งหนึ่ง และมีสภาพคล่องในมือไม่เกิน 3 เดือน
และอีกเรื่องหนึ่ง คือ “มีจำนวนพนักงานน้อยลง”
โดยในช่วงก่อนหน้านี้ แรงงานในธุรกิจโรงแรมหายไปกว่า 200,000 คน
แรงงานที่หายไปเหล่านี้ ก็เช่น แม่บ้าน พ่อครัว พนักงานเสิร์ฟ ซึ่งเมื่อการท่องเที่ยวเริ่มกลับมา การบริการของโรงแรมจึงทำได้อย่างไม่เต็มที่
อ่านมาถึงตรงนี้ แม้จะดูเหมือนว่าธุรกิจโรงแรมจะได้รับผลกระทบรอบด้าน แต่ก็ไม่ใช่ทุกธุรกิจที่เจอปัญหาแบบเดียวกัน
เพราะธุรกิจโรงแรมขนาดใหญ่ ที่มีเครือข่ายทั้งในประเทศและต่างประเทศ อาจไม่ได้รับผลกระทบมากเท่าไรนัก และสามารถฟื้นตัวได้เร็วมากกว่า
แต่ในธุรกิจโรงแรมขนาดเล็กและขนาดกลาง ที่มีสภาพคล่องต่ำ และมีเครือข่ายธุรกิจที่ไม่กว้างมาก อาจยังต้องต่อสู้ต่อไปอีกสักพัก
ซึ่งสถานการณ์ตอนนี้ ก็คงไม่ต่างจากคนที่เป็นลองโควิด ที่ยังมีผลกระทบจากโรคโควิด 19 หลงเหลืออยู่ แม้เราจะหายจากโรคโควิด 19 และเปิดประเทศไปแล้วนั่นเอง..
╔═══════════╗
ขอเชิญผู้ปกครองและเด็กๆ เข้าร่วมงาน เปิดบ้าน โรงเรียนนานาชาติเซนต์สตีเฟ่นส์ กรุงเทพฯ โรงเรียนขนาดกลาง ระบบอังกฤษที่อบอุ่นและเป็นพื้นที่ปลอดภัย ในการสร้างสรรค์ของเด็กๆ อายุ 2-18 ปี ?
St.Stephen’s International School Open Days 2022
? Early Years (2-5 ปี)
จันทร์ 5 ธันวาคม 2022 เวลา 9.00-11.30 น.
? Primary - Secondary (6-18 ปี)
จันทร์ 12 ธันวาคม 2022 เวลา 9.00-11.30 น.
สำรองที่นั่ง: 
พูดคุยหรือสอบถามเพิ่มเติม
สาขา เขาใหญ่   091-737-2165 / 
สาขา กรุงเทพฯ  091-737-2165 / 0-2513-0270 / 
ที่ตั้งโรงเรียน: 
╚═══════════╝
References
-
-
-
-
-
-
-
-
-
-
-
-
-
-
-